P r e d k l a d a c i a   s p r á v a

Na pozvanie Ariela Sharona, predsedu vlády Štátu Izrael, uskutočnil predseda vlády Slovenskej republiky Mikuláš Dzurinda v dňoch 10. – 12. novembra 2003 oficiálnu návštevu Štátu Izrael. Návšteva predsedu vlády M. Dzurindu bola prvou oficiálnou návštevou predsedu vlády Slovenskej republiky v Štáte Izrael a uskutočnila sa v období intenzívneho rozvoja slovensko-izraelských bilaterálnych vzťahov. M. Dzurindu v oficiálnej delegácii počas návštevy Izraela sprevádzali minister obrany SR J. Liška, štátny tajomník MZV SR I. Korčok, mimoriadny a splnomocnený veľvyslanec SR v Izraeli J. Bratko, štátna tajomníčka MH SR E. Šimková, generálny riaditeľ Sekcie modernizácie a infraštruktúry MO SR P. Dzurilla, riaditeľka kancelárie predsedu vlády SR V. Jančošeková, poradca predsedu vlády SR pre zahraničnú politiku M. Ježovica, poradca predsedu vlády SR pre zahraničné investície A. Sitár, hovorca predsedu vlády SR M. Maruška, riaditeľka OZVaP ÚV SR I. Némethová a O. Hlaváček, zástupca riaditeľa 4TEO MZV SR.

	Obsahom rokovaní oboch premiérov boli predovšetkým otázky rozvoja bilaterálnych slovensko - izraelských vzťahov, hodnotenie úrovne dosiahnutej vzájomnej spolupráce v rôznych oblastiach spoločného záujmu a perspektívy jej rozširovania do budúcnosti. V zahraničnopolitickej oblasti boli prerokované aj otázky integrácie oboch krajín do Európskej únie a aktuálne otázky medzinárodnopolitického diania, ako aj otázky aktuálneho vývoja situácie na Blízkom a Strednom východe v izraelsko-palestínskom konflikte. Obe strany konštatovali, že kvalita slovensko-izraelských vzťahov je mimoriadne vysoká a zároveň vyjadrili vôľu pokračovať v tejto úrovni i po vstupe SR do EÚ.

Okrem rokovania predsedov vlád bol premiér M. Dzurinda prijatý izraelským prezidentom M. Katsavom, predsedom izraelského parlamentu – Knessetu R. Rivlinom a stretol sa s ministrom zahraničných vecí Štátu Izrael S. Shalomom. Počas pobytu M. Dzurinda vystúpil na slovensko – izraelskom Ekonomickom semináre a stretol sa s vybranými členmi organizácie Hitachdut, ktorá združuje zástupcov krajanskej komunity žijúcich v Izraeli.

Návšteva potvrdila trend postupného skvalitňovania politických vzťahov medzi SR a Izraelom a všetky rokovania ukázali, že tento trend nachádza svoj pozitívny odraz aj v ďalších oblastiach spoločného záujmu – od obchodno-ekonomických vzťahov až po pozitívne vnímanie krokov vlády SR voči židovskej komunite. Návšteva významne prispela k vytvoreniu podmienok pre zvýšenie prílevu izraelských investícií s možnosťou ich prioritnej orientácie do hi-tech priemyslu.

Predsedu vlády počas pobytu v Izraeli sprevádzali zástupcovia slovenských HOP a podnikateľských kruhov. Minister obrany J. Liška v priebehu návštevy absolvoval separátne rokovania s predstaviteľmi izraelských špeciálnych podnikov (Israeli Aircraft Industry, Rafael a Israeli Military Industry). Pri meste Kalkilya si prezrel technickú realizáciu ochranného plota oddeľujúceho palestínske územia od izraelského vnútrozemia. Štátna tajomníčka MH SR E. Šimková absolvovala separátne rokovanie so svojou partnerkou na Ministerstve priemyslu a obchodu ŠI.